পার্ক সার্কাস ময়দানে সার্কাস নিয়ে স্থগিতাদেশ দিল না হাইকোর্ট!

ওয়েব ডেস্ক : পার্ক সার্কাস ময়দানে (Park Circus Maidan) সার্কাসের উপরে কোন অন্তর্বর্তীকালীন স্থগিতাদের দিল না কলকাতা হাইকোর্ট (Calcutta High Court)। নির্দেশ দেওয়া হয়েছে, পার্কের চারিত্রিক ও পরিবেশগত দিক থেকে কোনও ক্ষতি না হয়, সেইদিকে নজর রাখতে হবে কলকাতা পুরসভা ও সার্কাস কতৃপক্ষকে। মর্নিং ওয়ার্কার ও জগাড়দের পার্ক ব্যবহারের ক্ষেত্রে কোন বাধা থাকবে না। নির্দেশ কলকাতা হাইকোর্টের ভারপ্রাপ্ত প্রধান বিচারপতির ডিভিশন বেঞ্চের।

মূলত, পার্ক সার্কাস ময়দানের (Park Circus Maidan) সার্কাস এখনি বন্ধ করার পক্ষপাতী নয় কলকাতা হাইকোর্ট। প্রয়োজনীয় অনুমতি নিয়েই সার্কাস কোম্পানি এই আয়োজন করেছে। তবে মামলাকারীর মূল অভিযোগ ছিল পরিবেশ দুষণের বিষয়ে। অন্যদিকে এটি কেন বন্ধ করা হবে, তা নিয়ে তিন সপ্তাহের মধ্যে হলফনামা দিয়ে জানাতে নির্দেশ দেওয়া হয়েছে কলকাতা হাইকোর্টের তরফে।

আরও খবর : বড়দিনের আগেই জাঁকিয়ে শীত! রাজ্যে ১০ ডিগ্রির নীচে নামবে পারদ?

ভারপ্রাপ্ত প্রধান বিচারপতি সুজয় পাল ও বিচারপতি পার্থ সারথি সেনের ডিভিশন বেঞ্চের নির্দেশ, পার্ক সার্কাস ময়দানের অন্য অংশে সকালে যারা হাঁটতে যান তাদের জন্য ফাঁকা রাখতে হবে। এবং তাদেরও যেন কোন অসুবিধা না হয় সে দিকে নজর রাখতে হবে। মামলাকারীর পক্ষে আইনজীবী সব্যসাচী চট্টোপাধ্যায় বলেছেন, পরিবেশ এখানে অত্যন্ত গুরুত্বপূর্ণ বিষয়। এর আগে একই জায়গায় বইমেলা বন্ধ করে দেওয়া হয়েছিল।

ভারপ্রাপ্ত প্রধান বিচারপতি এ নিয়ে বলেছেন, আমরা এখনি সার্কাস বন্ধ করার পক্ষপাতী নই। তবে পরিবেশের যাতে ক্ষতি না হয়, সেদিকে নজর রাখতে হবে পৌরসভাকে। মামলাকারীদের বক্তব্যের বিরুদ্ধে পুরসভার কোন বক্তব্য থাকলে সেটাও জানাতে হবে আদালতকে। মামলাটি ফের কলকাতা হাইকোর্টের শীতকালীন ছুটির পর শুনানি করা হবে বলে জানানো হয়েছে।

দেখুন অন্য খবর :